CELEX: 32017R0635
Language: el
Date: 2017-03-30 00:00:00
Title: Εκτελεστικός κανονισμός (ΕΕ) 2017/635 της Επιτροπής, της 30ής Μαρτίου 2017, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

5.4.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 91/1
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/635 ΤΗΣ ΕΠΙΤΡΟΠΉΣ
      της 30ής Μαρτίου 2017
      σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
      Εκτιμώντας τα ακόλουθα:
      
                  (1)
               
               
                  Για να εξασφαλιστεί η ομοιόμορφη εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
               
            
                  (2)
               
               
                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
               
            
                  (3)
               
               
                  Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
               
            
                  (4)
               
               
                  Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
               
            
                  (5)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
      Άρθρο 2
      Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 30 Μαρτίου 2017.
         
            
               Για την Επιτροπή,
            
            
               εξ ονόματος του Προέδρου,
            
            Stephen QUEST
            
               Γενικός Διευθυντής
            
            
               Γενική Διεύθυνση Φορολογίας και Τελωνειακής Ένωσης
            
         
      
      
         (1)  ΕΕ L 269 της 10.10.2013, σ. 1.
      
         (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
         ΠΑΡΑΡΤΗΜΑ
         
                     Περιγραφή των εμπορευμάτων
                  
                  
                     Κατάταξη (Κωδικός ΣΟ)
                  
                  
                     Αιτιολογία
                  
               
                     (1)
                  
                  
                     (2)
                  
                  
                     (3)
                  
               
                     Είδος με τη μορφή κενού κυλινδρικού φυσιγγίου από διαφανές πλαστικό, μήκους 44 mm κατά προσέγγιση, το οποίο σφραγίζεται στο κάτω άκρο με αφαιρούμενο πλαστικό πώμα ως προστατευτικό πώμα. Το άνω μέρος του φυσιγγίου έχει σχήμα επιστομίου και φέρει μικρή οπή μέσω της οποίας είναι δυνατή η εισπνοή ατμού.
                     Ο χρήστης γεμίζει το κενό φυσίγγιο με ειδικό υγρό καλούμενο «e-liquid» (υγρό επαναπλήρωσης ηλεκτρονικών τσιγάρων) και στη συνέχεια το εισάγει στο ηλεκτρονικό τσιγάρο. Το ίδιο φυσίγγιο μπορεί να επαναπληρωθεί και να επαναχρησιμοποιηθεί για κάπνισμα από 10 έως 20 φορές πριν απορριφθεί ως απόβλητο.
                     Το επιστόμιο επιτελεί τη λειτουργία του φίλτρου των συμβατικών τσιγάρων καπνού. Όταν το φυσίγγιο εισάγεται στο ηλεκτρονικό τσιγάρο, ο χρήστης τοποθετεί το άκρο με το επιστόμιο στο στόμα του και εισπνέει. Με αυτόν τον τρόπο ο εκνεφωτής του ηλεκτρονικού τσιγάρου μετατρέπει το υγρό σε ασθενές ρεύμα ατμού, το οποίο στη συνέχεια απελευθερώνεται μέσω του επιστομίου στο στόμα του χρήστη.
                     Βλέπε εικόνες (*1).
                  
                  
                     8543 90 00 
                  
                  
                     Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας, από τη σημείωση 2 στοιχείο ιη) του κεφαλαίου 39, τη σημείωση 2 στοιχείο β) του τμήματος XVI, καθώς και από το κείμενο των κωδικών ΣΟ 8543  και 8543 90 00 .
                     Ο χρήστης δεν θα τοποθετούσε το ηλεκτρονικό τσιγάρο στο στόμα χωρίς την παρουσία του επιστομίου και το ρεύμα ατμού δεν θα απελευθερωνόταν χωρίς την ενεργοποίηση του εκνεφωτή μέσω του επιστομίου. Ως εκ τούτου, το φυσίγγιο με το ειδικού σχήματος άνω μέρος αποτελεί ουσιώδες τμήμα για τη λειτουργία του ηλεκτρονικού τσιγάρου και όχι απλό δοχείο από πλαστικές ύλες. Κατά συνέπεια, αποκλείεται η κατάταξη στην κλάση 3926  ως τεχνούργημα από πλαστικές ύλες.
                     Σύμφωνα με την αριθ. 8543 70/5 γνωμοδότηση δασμολογικής κατάταξης του εναρμονισμένου συστήματος, το πλήρες ηλεκτρονικό τσιγάρο πρέπει να κατατάσσεται ως άλλη μηχανή ή συσκευή ηλεκτρική στη διάκριση 8543 70 .
                     Επομένως, το φυσίγγιο πρέπει να καταταγεί στον κωδικό ΣΟ 8543 90 00  ως μέρος μηχανών και συσκευών ηλεκτρικών που έχουν δική τους λειτουργία, που δεν κατονομάζεται ούτε περιλαμβάνεται αλλού στο κεφάλαιο αυτό.
                  
               
            
         
            (*1)  Οι εικόνες έχουν αποκλειστικά ενημερωτικό σκοπό.